માંડુમાં ત્રીજું કોમ્પ્લેક્સ ગામની વચ્ચોવચ્ચ ચોકમાં છે. તેમાં જામી મસ્જિદ, હોશંગશાહનો મકબરો અને અશર્ફી મહેલ ખાસ છે. જામી મસ્જિદની અંદરના બાંધકામમાં હિંદુ અને મુસ્લિમ બંને સ્થાપત્ય શૈલી જોવા મળે છે. હોશંગશાહના મકબરામાં ફરી એક ખૂણે ઉભા રહીને કશું પણ બોલો તો સમગ્ર હોલમાં અવાજ પડઘાય એવી રચના છે. પણ સૌથી રસપ્રદ ઇતિહાસ તો અશર્ફી મહેલનો છે. બાદશાહના હરમમાં કેટલીય બેગમ હતી. બાદશાહને લાગ્યું કે આ બધી બેગમ બેઠી બેઠી ખાધાપીધા કરશે અને બાંદીઓને ઓર્ડરો છોડ્યા કરશે તો અદોદળી બની જશે. એટલે તેણે અશર્ફી મહેલની રચના કરી. અશર્ફી મહેલનાં પગથિયાંની પહોળાઇ સામાન્ય પગથિયાં કરતાં ક્યાંય વધારે છે. આઇડિયા એવો હતો કે બેગમ એક પગથિયું ચઢે અને તે પગથિયાં પર મૂકેલી મહોર (અશરફી) લેવા ઝૂકે. ફરી શરીર સીધું કરે અને બીજાં પગથિયે પગ મૂકે અને તેના પર મૂકેલી મહોર લેવા ઝૂકે. આમ બેગમોનું ફિગર પણ મેઇનટેઇન થાય અને તેમને અશરફી પણ મળે. બાદમાં આ અશરફીઓ દાનમાં આપી દેવાતી હતી.